**NACRT**

Na temelju članka 26. stavak 1. točka e. Ustava Županije Posavske («Narodne novine Županije Posavske», broj: 1/96, 3/96, 7/99, 3/00, 5/00 i 7/04), Skupština Županije Posavske, na sjednici održanoj dana \_\_\_\_\_\_\_\_\_\_\_. godine, donosi

ZAKON

o izmjenama i dopunama Zakona o koncesijama

Članak 1.

U Zakonu o koncesijama („Narodne novine Županije Posavske“, broj 6/14, 12/17) u članku 4. stavku 1. točki a) riječi: „uz suglasnost Vlade“ zamjenjuju se riječima „jedinice lokalne samouprave (u daljnjem tekstu: Općinsko vijeće)“, a točka f) se mijenja i glasi:

„f) „strana pravna osoba" označava pravnu osobu koja je propisima o stranim ulaganjima određena kao strana osoba,“.

Članak 2.

U članku 5. (1) e) riječi „koje ne podliježe restituciji“ brišu se, a točka t) mijenja se i glasi:

„ t) komunalne djelatnosti sukladno županijskom Zakonu o komunalnom gospodarstvu,“.

Članak 3.

Članak 6. mijenja se i glasi:

„Članak 6.

(Nadležnost za dodjelu koncesije)

Za predmete koncesije iz članka 5. ovog Zakona nadležna je Vlada, izuzev predmeta koncesije iz točke t) članka 5. ovog Zakona, za koje je nadležno Općinsko vijeće.“

Članak 4.

U članku 9. (3) alineja 1. se mijenja se i glasi:

„ – imenovanje tijela sačinjenog od predstavnika resornog ministarstva, radi provođenja pripremnih radnji,“.

Članka 5.

U članku 10. (3) riječ „osobito“ zamjenjuje se riječju „minimalno“, a stavak (4) se briše.

U istom članku stavak (5) postaje stavak (4).

Članak 6.

Članak 11. mijenja se i glasi:

„Članak 11.

(Pristupanje dodjeli koncesije)

1. Odluku o pristupanju dodjeli koncesije za predmete određene člankom 5. ovog Zakona donosi Vlada na prijedlog ugovornog tijela u čijoj nadležnosti je predmet koncesije, izuzev točke t) članka 5. gdje odluku o pristupanju dodjeli koncesije donosi Općinsko vijeće na prijedlog Općinskog načelnika, sukladno propisima koji uređuju ovu oblast.
2. U slučajevima kada Vlada odlučuje o pristupanju dodjeli koncesije za određeno dobro, a kada se to dobro nalazi u cijelosti ili pretežito na području jedne općine, odnosno kada se posljedice dodjele koncesije odnose pretežito na tu općinu, odluku iz stavka 1. ovoga članka donosi Vlada na prijedlog ugovornog tijela u čijoj je nadležnosti predmet koncesije i uz prethodnu suglasnost općinskoga vijeća jedinice lokalne samouprave na čijem se području dodjeljuje koncesija.
3. Ukoliko jedinica lokalne samouprave u roku od 30 dana od dana podnošenja zahtjeva za davanje suglasnosti, ne dostavi suglasnost ili akt kojim se ne daje suglasnost, smatrat će se da je suglasnost dana ukoliko je dodjela predmetne koncesije usklađena s prostorno planskom dokumentacijom za lokaciju na koju se prijedlog odnosi.“

Članak 7.

U članku 13. broj „21“ zamjenjuje se brojem „22“.

Članak 8.

Članak 14. mijenja se i glasi:

„Članak 14.

(Postupak dodjele koncesije)

1. Postupak za dodjelu koncesije može se provesti na prijedlog tijela Županije i općine, domaćih i stranih fizičkih i pravnih osoba, sukladno odredbama ovog Zakona.
2. Prijedlog iz stavka (1) ovog članka podnosi se putem nadležnog ugovornog tijela koje je dužno priložiti i svoje mišljenje o prijedlogu.
3. Postupak dodjele koncesije započinje donošenjem Odluke o pristupanju dodjeli koncesije, koju donosi koncedent na prijedlog ugovornog tijela.
4. Odluku iz stavka (3) ovog članka sprovodi ugovorno tijelo i Povjerenstvo.
5. Odluka iz stava (3) ovog članka mora sadržavati sljedeće podatke:

a) predmet koncesije;

b) prirodu i opseg djelatnosti koncesije;

c) mjesto obavljanja djelatnosti koncesije;

d) rok trajanja koncesije;

e) temelj na kome počiva pokretanje postupka dodjele koncesije (samoinicijativna ponuda, plan i dokumentacija nadležnog ugovornog tijela);

f) ovlaštenje Povjerenstvu da može voditi postupak dodjele koncesije;

g) temeljne kriterije koji će se primjenjivati za odabir najpovoljnijeg ponuđača;

h) druge podatke, sukladno posebnim zakonima.„

Članak 9.

U članku 15. mijenja se naziv članka i glasi: „(Način dodjele koncesije)“, dok se u stavku (1) iza riječi „ponuda“ dodaju riječi: „ ili putem samoinicijativne ponude iz članka 22. ovog Zakona“.

Članak 10.

U članku 16. stavak (3), (4) i (5) mijenjaju se i glase:

„(3) U slučaju gradnje objekta tlocrtne površine veće od 200 m2 s iskopom dubljim od 1 m, a prilikom kojih investitor naiđe na mineralnu sirovinu (šljunak, pijesak) dužan je obustaviti radove i nadležnoj općini podnijeti zahtjev za ishođenje koncesije za eksploataciju pronađene mineralne sirovine.

(4) Uz zahtjev iz stavka (3) ovog članka investitor je dužan dostaviti:

a. Elaborat opravdanosti eksploatacije mineralne sirovine

b. preslika akta na temelju kojeg se gradi objekt.

c. ponudu za otkup i cijenu ukoliko je investitor zainteresiran za otkup iskopane mineralne sirovine.

(5) Općina, čije je nadležno tijelo izdalo neophodnu građevinsku dozvolu za gradnju navedenih objekata, kontrolirat će radnju investitora propisanu stavkom (3) ovog članka.

U članku 16. stavku (7) tekst: „donijeti prijedlog odluke za dodjelu koncesije“ zamjenjuje se tekstom: „utvrditi prijedlog odluke za dodjelu koncesije, te istu dostaviti Općinskom vijeću koje donosi Odluku o dodjeli koncesije.“

U stavku (8) istog članka riječ: „Povjerenstva“ zamjenjuje se riječju: „Općinskog vijeća“.

Članak 11.

U članku 21. (1) riječ „Povjerenstva“ zamjenjuje se riječima: „ iz članka 20.(3)“.

U stavku (2) istog članka, u točki c) briše se riječ: „i“, te se iza točke d) dodaje nova točka e) koja glasi:

„e) visinu naknade za koncesiju.“

Iza stavka (3) istog članka dodaje se novi stavak (4) koji glasi:

„(4) Protiv odluke koncedenta, nije dozvoljeno pravo žalbe, već je osigurana sudska zaštita putem podnošenja tužbe u upravnom sporu, u roku od 30 dana od dana prijema odluke koncedenta. Tužba se podnosi nadležnom sudu u sjedištu koncedenta.„

Članak 12.

Članak 22. se mijenja i glasi:

„Članak 22

(Samoinicijativna ponuda)

1. U slučaju da ponuđač ugovornom tijelu ili koncedentu podnese prijedlog za koncesiju za koju nije raspisan poziv za javno prikupljanje ponuda, ugovorno tijelo procjenjuje postoji li javni interes za tu koncesiju.
2. Prijedlog iz stavka (1.) ovog članka sadrži Studiju opravdanosti projekta koncesije.
3. Pri procjeni prijedloga iz stavka (1) uzima se u obzir naročito:
4. da projekt, koji je predmet koncesije, može biti ostvaren samo ako se koristi proces, projektiranje, metodologija ili koncept inženjeringa na koje ponuđač polaže isključivo pravo,
5. žurnost pružanja usluga ili postojanja infrastrukture za javnu upotrebu.
6. isključivo pravo ponuđača, dokazano po osnovi prava vlasništva.
7. Ugovorno tijelo podnosi obrazloženi prijedlog koncedentu na ocjenu i donošenje Odluke o pokretanju postupka dodjele koncesije.
8. Postupak dodjele koncesije nakon donošenja Odluke iz stavka (4) provodi se u skladu s postupkom propisanim ovim Zakonom, odnosno putem javnog prikupljanja ponuda.
9. U slučaju kada ponuđač po osnovi pava vlasništva dokaže isključivo pravo na projekt koji je predmet koncesije, postupak dodjele koncesije se provodi skraćeno, na način da koncedent donosi Odluku o dodjeli koncesije nakon podnesenog obrazloženog prijedloga od strane ugovornog tijela.
10. Prije podnošenja prijedloga iz stavka (4) i (6) ovog članka ugovorno tijelo je obavezno pribaviti suglasnost jedinice lokalne samouprave na čijem se području nalazi predmet koncesije, u skladu sa članom 11. ovog Zakona.
11. Ukoliko ugovorno tijelo ocijeni da ne postoji javni interes za dodjelu koncesije, o tome će obavijestiti podnositelja samoinicijativne ponude u roku od 60 dana od dana prijema prijedloga, uz obrazloženje razloga ne postojanja javnog interesa.
12. Protiv obavijesti o nepostojanju javnog interesa, podnositelj samoinicijativne ponude može uložiti prigovor koncedentu. Odluka koncedenta po prigovoru je konačna.

Članak 13.

U članku 25. na početku teksta, ispred prve riječi „Na“ dodaje se oznaka za prvi stavak: „(1)“, a iza prvog stavka dodaju se novi stavci (2) i (3) koji glase:

„(2) Tekst pripremljenog ugovora o koncesiji, zajedno sa odlukom o dodjeli koncesije prije potpisivanja mora se dostaviti na prethodno mišljenje nadležnom pravobraniteljstvu.

1. Nadležno pravobraniteljstvo dužno je u roku od 15 dana od dana prijema pripremljenog ugovora o koncesiji i odluke o dodjeli koncesije dati mišljenje, a ukoliko tako ne postupi smatra se da je ugovor pravno valjan i nije zaključen na štetu državne imovine.“

Članak 14.

U članku 26. stavku 1. točka e) se mijenja i glasi:

„e) visinu naknade za koncesiju: tekuću i jednokratnu,“.

Članak 15.

U članku 29. stavak (4) se mijenja i glasi:

„(4) Visina naknade za koncesiju, kao i uvjeti i način promjene naknade, određuju se pravilnikom o kriterijima za određivanje visine naknade za koncesiju, koji na bazi relevantnih parametara za odnosnu koncesijsku oblast donosi ugovorno tijelo nadležno za predmetne koncesije, uz prethodno pribavljeno mišljenje Povjerenstva i suglasnost Vlade. Visinu naknade za koncesije komunalnih djelatnosti isključivo određuje Općinsko vijeće.“

U istom članku u stavku (8) iza riječi: „plaćaju“ dodaju se riječi koje glase: „osim ako posebnim propisom nije određeno drugačije“.

Članak 16.

U članku 33. riječ: „fer“ zamjenjuje se riječju „razmjernih“.

Članak 17.

Članak 42. se briše.

Članak 18.

Članak 44. briše se.

Članak 19.

Članak 46. briše se.

Članak 20.

Dosadašnji članci 43., 45., 47., 48. i 49. postaju članci 42., 43., 44., 45., 46.

Članak 21.

Ovaj Zakon stupa na snagu osmog dana od dana objavljivanja u „Narodnim novinama Županije Posavske“.

Bosna i Hercegovina

Federacija Bosne i Hercegovine

Županija Posavska

Skupština

Broj: Predsjednik

Domaljevac:

 \_\_\_\_\_\_\_\_\_\_\_\_\_\_

 Blaž Župarić

**OBRAZLOŽENJE**

**I. USTAVNI TEMELJ**

Ustavni temelj za donošenje navedenog Zakona sadržan je u odredbi članka 26.stavak 1. točka e) i članka 16. Ustava Županije Posavske („Narodne novine Županije Posavske“, broj: 1/96, 3/96, 7/99, 3/00, 5/00 i 7/04).

**II. RAZLOZI DONOŠENJA ZAKONA**

Analizom Zakona o koncesijama („Narodne novine Županije Posavske“, broj 6/14, 12/17) te prilikom primjene istog, pokazale su se određene manjkavosti, što je rezultiralo potrebom da se pristupi izmjenama i dopunama važećeg Zakona. U prilog tome ide i činjenica da su pojedine odredbe predmetnoga Zakon bile i predmet odlučivanja pred Ustavnim sudom Federacije BiH. Naime, presudama Ustavnog suda broj: U-32/18 od 06.03.2019.godine i broj: U-29/18 od 05.05.2020.godine, Ustavni sud je utvrdio da je člankom 6.(3) i (4) Zakona o koncesijama („Narodne novine, broj: 6/14, 12/17) povrijeđeno pravo na lokalnu samoupravu Općine Odžak, odnosno da članak 6.(5) Zakona o koncesijama) nije sukladan Ustavu Federacije Bosne i Hercegovine.

Slijedom navedenog, te zbog potrebe korekcije određenih nejasnoća pristupilo se izmjenama i dopunama predmetnog Zakona, s ciljem stvaranja efikasnog zakonskog okvira u području koncesija.

**III. OBRAZLOŽENJE PREDLOŽENIH PRAVNIH RJEŠENJA**

U članku 1. su izvršene izmjene u pogledu pojmova koji se koriste u ovom Zakonu, a koje su povezane i sa izmjenama, odnosno dopunama propisanim i u daljnjem tekstu ovog Zakona.

Važeći Zakonom o koncesijama u Županiji Posavskoj propisuje da je „koncedent“ nadležno tijelo (Vlada Županije Posavske ili Općinsko vijeće uz suglasnost Vlade) koje je, u skladu sa ovim Zakonom ovlašteno za dodjelu koncesije. Međutim, Općinsko vijeće za predmete koncesije koji se odnose na obavljanje komunalnih djelatnosti, sukladno Zakonu o komunalnom gospodarstvu Županije Posavske („Narodne novine Županije Posavske“ broj: 3/17), odlučuje o dodjeli koncesije bez potrebne suglasnosti Vlade Županije Posavske. Slijedom navedenog, ali i iz razloga što je daljnjim izmjenama ovog Zakona ukinuta iznimka koja predviđa da Općinsko vijeće uz prethodnu suglasnost Vlade može donijeti Odluku o dodjeli koncesije i za ostala određena dobra navedena u članku 5.ovog Zakona, kod definiranja pojma koncedenta brisan je tekst „uz suglasnost Vlade“,

U članku 2. su izvršene izmjene koje se odnose na usklađivanje sa federalnim Zakonom o koncesijama („Službene novine Federacije BiH“, broj 40/02, 61/06). Budući da je u članu 5. (1) točka e) županijskog Zakona o koncesijama "proširen" predmet koncesije u odnosu na federalni Zakon propisujući da predmet koncesije može biti "korištenje poljoprivrednog zemljišta, koje ne podliježe restituciji", što je u suprotnosti sa člankom 3. stavkom 1. točka 17. federalnog Zakona o koncesijama koji propisuje da predmetom koncesije može biti samo "korištenje poljoprivrednog zemljišta".

Nadalje, kada je u pitanju izmjena u točki t) članka 5. važećeg Zakona o koncesijama u Županiji Posavskoj, ista se odnosi na definiranje predmeta koncesije sukladno županijskom Zakonu o komunalnom gospodarstvu, a kojim je propisano za koje djelatnosti se može dodijeliti koncesija.

Članak 3. se odnosi na izmjenu članka 6. važećeg Zakona o koncesijama u Županiji Posavskoj, a koji je bio i predmet odlučivanja pred Ustavnim sudom Federacije BiH. Izmjenom je jasnije određeno za koje predmete koncesije je nadležna Vlada Županije Posavske a za koje Općinsko vijeće. Također je ukinuta i iznimka koja se odnosila na dodjelu koncesije na poljoprivrednom zemljištu u vlasništvu države na kojem zemljišno-knjižno stanje nije uređeno.

U članku 4. izvršena je izmjena u članku 9.(3) važećeg Zakona o koncesijama, koja se odnosi na pripremne radnje koje provodi ugovorno tijelo. Budući da je važećim Zakonom o koncesijama definirano osnivanje i nadležnost Povjerenstva za koncesije, kao stalnog tijela Vlade, a kako je zbog svih stručnih radnji koje provodi ugovorno tijelo u sklopu pripremnih radnji koje prethode konačnoj odluci o dodjeli koncesije, neophodan angažman više osoba unutar tog ugovornog tijela, predmetnim člankom je stavljena mogućnost imenovanja povjerenstva za obavljanje pripremnih radnji. Stoga, kako bi bilo jasnije i kako ne bi dovelo do zabune, s obzirom da se unutar cijelog Zakona proteže pojam „Povjerenstva“ , a pod kojim se podrazumijeva stalno tijelo koje imenuje Vlada, ovom izmjenom je predviđeno da se treća alineja izmjeni na način predviđen u članku 4. Zakona o izmjenama o dopunama Zakona o koncesijama.

U članku 5. izvršena je izmjena riječi u članku 10.(3) važećeg Zakona o koncesijama u Županiji Posavskoj zbog jasnije terminologije, te je brisan stavak (4) istog članka, budući da propisivanjem minimalnog sadržaja studije opravdanosti u prethodnom stavku, isti gubi smisao postojanja.

Člankom 6. izvršeno je usklađivanje sa federalnim Zakonom o koncesijama, jasnije je propisan proces pristupanja dodjeli koncesije kao i usklađivanje terminologije koja se koristi u Zakonu.

U Članak 7. izvršena je tehnička ispravka.

Člankom 8. izvršena je izmjena članka 14. važećeg Zakona o koncesijama u Županiji Posavskoj radi uočenih tehničkih pogrešaka, nedorečenosti u samom tekstu kao i zbog detaljnijeg propisivanja postupka dodjele i samog sadržaja Odluke o pristupanju dodjeli koncesije.

Člankom 9. izvršena je izmjena naziva članka 15. budući da sadržajno isti propisuje način dodjele koncesije, ali i zbog ponavljanja istih naziva članaka (članak 14. i članak 15.). Također je izvršena i dopuna stavka (1) budući da se koncesija može dodijeliti putem javnog prikupljanja ponuda ili putem samoinicijativne ponude.

Člankom 10. izvršena je korekcija članka 16. radi jasnijeg definiranja načina postupanja investitora u slučaju kada prilikom gradnje objekta tlocrtne površine veće od 200 m2 s iskopom dubljim od 1 m, naiđe na mineralnu sirovinu (šljunak, pijesak). Izmjenama u stavcima (7) i (8) istog članka uključeno je sudjelovanje općinskog vijeća u postupak dodjele koncesije iz članka 16. Zakona.

Člankom 11. su izvršene korekcije radi jasnije primjene članka 21., te korekcije dijela koji se odnosi na sadržaj Odluke o dodjeli koncesije, te je dodan novi stavak (4) koji se odnosi na pravnu zaštitu u postupku dodjele koncesije.

Člankom 12. je izvršena izmjena članka 22., kako zbog tehničkih ispravka, tako i zbog reguliranja situacija u kojima ponuđač ugovornom tijelu podnese prijedlog za koncesiju za koju nije raspisan poziv za javno prikupljanje ponuda, ali se pri procjeni prijedloga ne mogu uzeti u obzir parametri utvrđeni u stavku (3) ovog članka. Takav slučaj se pokazao u praksi Ministarstva poljoprivrede, vodoprivrede i šumarstva Županije Posavske kada je u pitanju samoinicijativna ponuda za dodjelu koncesije za eksploataciju podzemne vode za piće iz bunara ili prirodnog izvorišta koji se nalaze na parceli koja je u vlasništvu ponuđača-podnositelja prijedloga za koncesiju za koju nije raspisan poziv za javno prikupljanje ponuda, a radi njenog pakovanja i prodaje na tržištu. Naime, nakon podnošenja prijedloga, ugovorno tijelo procjenjuje postojanje javnog interesa za tu koncesiju, međutim pri procjeni prijedloga za spornu koncesiju ne može se uzeti u obzir niti jedan od uvjeta iz članka 22.(3), budući da isti po drugoj osnovi polaže isključivo pravo na projekt koji je predmet koncesije, a to je pravo vlasništva. Nadalje, istim člankom je propisano i da se u navedenom slučaju, postupak dodjele koncesije provodi skraćeno, dakle bez javnog prikupljanja ponuda.

Člankom 13. je izvršena dopuna članka 25. s obzirom da je u članku 14. i 15. Zakona o pravobraniteljstvu („Narodne novine Županije Posavske“ broj: 9/08 i 8/13 ) propisano da isto daje mišljenje u svezi sa zaključivanjem ugovora imovinskopravne prirode, te da su županijska tijela, dužna pribaviti mišljenje pravobraniteljstva i prije zaključenja ugovora o koncesiji.

Člankom 14. je određeno da kada je u pitanju ugovor o koncesiji, isti će uz ostalo sadržavati i odredbu o visini jednokratne i tekuće naknade za koncesiju, a čija visina će se odrediti pravilnikom ugovornog tijela nadležnog za predmet koncesije, a što je detaljnije propisano u članku 15. ovog Zakona. U prilog istog ide činjenica da je nemoguće propisati jedinstvene visine naknade za različite predmete koncesije, pa se stoga člankom 15. predlaže izmjena u članku 29.(4) na način predviđen ovim Zakonom. Također, kada je u pitanju raspoređivanje i omjer plaćanja naknade, u stavku (8) članka 29. važećeg Zakona, izvršena je dopuna koja predviđa izuzetak u slučaju da je posebnim propisom drugačije određeno, a što je slučaj kod komunalnih djelatnosti, gdje se naknada za koncesiju uplaćuje se u korist proračuna općine – davatelja koncesije.

U članku 16. izvršena je jezična izmjena riječi.

Člancima 17., 18. i 19. u potpunosti su brisani članci 42., 44. i 46. važećeg Zakona o koncesijama, budući da je opstojnost navedenih članaka suvišna.

Člankom 20. izvršena je korekcija u numeraciji članaka, kao posljedica izvršenih izmjena i dopuna Zakona o koncesijama.

Člankom 21. propisuje se stupanje na snagu Zakona.

**IV- FINANCIJSKA SREDSTVA**

Za donošenje ovog Zakona u Proračunu Županije Posavske nije potrebno osigurati dodatna financijska sredstva.

Vlada Županije Posavske